REPUBLIKA HRVATSKA

OSNOVNA ŠKOLA SVETVINČENAT

SVETVINČENAT

**KUĆNI RED**

**OSNOVNE ŠKOLE SVETVINČENAT**

Svetvinčenat, lipanj 2022. godine

Sadržaj

[**I. OPĆE ODREDBE** 3](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330907)

[**II. pravila i obveze ponašanja u Školi, njenom unutarnjem i vanjskom prostoru** 4](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330908)

[**III. PRAVILA MEĐUSOBNIH ODNOSA UČENIKA** 11](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330909)

[**IV. pravila međusobnih odnosa učenika i radnika** 12](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330910)

[**V. pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja** 13](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330911)

[**VI. način postupanja prema imovini** 18](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330912)

[**VII. RADNO VRIJEME** 20](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330913)

[**VIII. KRŠENJE KUĆNOG REDA** 21](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330914)

[**IX. PRIJELAZNE I ZAVRŠNE ODREDBE** 22](file:///C%3A%5CUsers%5CKorisnik%5CDesktop%5CKu%C4%87ni%20red%5CPrijedlog%20Pravilnika%20o%20ku%C4%87nom%20redu.doc#_Toc427330915)

Temeljem članka 58. stavka 2. i članka 118. Zakona o odgoju i obrazovanju u osnovnoj i srednjoj školi (NN br. [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [05/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), 07/17,68/18, 98/19, 64/20) i članaka 26., 58. i 152. Statuta Osnovne škole Svetvinčenat, Školski je odbor, nakon provedenih rasprava na Učiteljskom vijeću 19.5.2022. godine, Vijeću učenika 24.5.2022. godine i Vijeću roditelja 14.6.2022.godine, na sjednici održanoj 23.6.2022. godine donio

**K U Ć N I R E D**

**OSNOVNE ŠKOLE SVETVINČENAT**

**I. OPĆE ODREDBE**

**Članak 1.**

Ovim Pravilnikom uređuje se kućni red Osnovne škole Svetvinčenat ( u daljnjem tekstu : Škola), a posebice:

1. pravila i obveze ponašanja u Školi, njenom unutarnjem i vanjskom prostoru,
2. pravila međusobnih odnosa učenika,
3. pravila međusobnih odnosa učenika i radnika,
4. pravila sigurnosti i zaštite od socijalno neprihvatljivih oblika ponašanja,diskriminacije, neprijateljstva i nasilja,
5. način postupanja prema imovini,
6. radno vrijeme Škole.

**Članak 2.**

Ovaj Pravilnik odnosi se na sve osobe; sve učenike i radnike Škole

(roditelje/skrbnike i druge posjetitelje) za vrijeme njihova boravka u Školi.

**Članak 3.**

S odredbama ovoga Pravilnika ravnatelj Škole dužan je upoznati sve radnike Škole na početku svake školske godine, te kada dolazi do promjena odredaba Pravilnika.

Razrednici su dužni upoznati učenike i roditelje/skrbnike s odredbama Pravilnika na početku svake školske godine, odnosno na prvome satu razrednika, tj. na prvom roditeljskom sastanku, a prema potrebi i tijekom školske godine.

Dežurni učitelji dužni su upozoriti na odredbe ovog Pravilnika učenike, roditelje/skrbnike i posjetitelje Škole prema potrebi.

**II. pravila i obveze ponašanja u Školi, njenom unutarnjem i vanjskom prostoru**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

U prostoru Škole zabranjeno je:

1. promidžba i prodaja svih proizvoda koji nisu u skladu s ciljevima odgoja i obrazovanja,
2. pušenje i konzumacija duhanskih proizvoda,
3. unošenje i konzumiranje alkohola i narkotičnih sredstava i/ili drugih sredstava ovisnosti,
4. unošenje i konzumacija energetskih pića i drugih psihoaktivnih sredstava,
5. unošenje oružja i sredstava pogodnih za ozljeđivanje, odnosno predmete koji mogu izazvati strah i/ili paniku kod drugih učenika (npr. lažni pištolji, puške i pištolji s gumenim metcima i sl.),
6. pisanje, crtanje, šaranje i urezivanje po zidovima i inventaru Škole,
7. uništavanje školske imovine ( npr. šaranje i rezbarenje klupa, uništavanje utičnica, bacanje stolica, provaljivanje i uništavanje zaključanih ormara i ladica, uništavanje inventara u sanitarnim prostorijama i sl.),
8. bacanje otpada izvan koševa za otpatke,
9. unošenje sredstava, opreme i uređaja koji mogu izazvati požar i eksploziju (npr. šibice, upaljači, zapaljiva sredstva, eksplozivne naprave, petarde i druga pirotehnička sredstva, sumnjive predmete i sl.),
10. igranje u svrhu stjecanja dobiti
11. svi oblici igre na sreću i klađenja
12. unošenje tiskovina nepoćudnog sadržaja, prelistavanje i distribucija istog sadržaja uporabom mobitela, pametnih telefona, tableta i sličnih elektroničkih medija,
13. neovlašteno zvukovno i slikovno snimanje u Školi, osim ukoliko za to nema pisanu i potpisanu suglasnost, tj. dozvolu ravnatelja i/ili roditelja/skrbnika za isto,
14. iznošenje nastavnih sredstava, pomagala i školskog inventara bez odobrenja ravnatelja,
15. trčanje hodnicima, skakanje, vikanje, naguravanje i nepotrebno ulaženje u Zbornicu, uredske prostorije, školsku kuhinju, blagovaonicu i učionice u kojima se odvija nastava,
16. ulaženje u školsku dvoranu bez odobrenja učitelja ili drugih radnika Škole,
17. međusobno polijevanje/špricanje vodom/tekućinom/sprejevima u sanitarnim prostorijama, odnosno u prostorijama Škole,
18. izražavanje svakog oblika nasilja, neprijateljstva, nesnošljivosti i drugih neprimjerenih ponašanja,
19. dovođenje životinja u prostorije i dvorište Škole bez odobrenja ravnatelja,
20. izazivanje povreda slobode vjere ili ograničavanje slobode vjeroispovijedi i javnog očitovanja,
21. namjerno ometanje bilo kojeg oblika odgojno-obrazovnog rada u Školi,
22. neovlašteno otkrivanje profesionalne tajne,
23. nedozvoljena uporaba osobnih podataka,
24. kleveta i ogovaranje,
25. diskriminacija,
26. zlostavljanje, vrijeđanje ili postupanje prema drugome na način kojim se vrijeđa ljudsko dostojanstvo.

**Članak 6.**

Učenici ne smiju bez odobrenja ravnatelja dovoditi u Školu strane osobe.

**Članak 7.**

Škola savjetuje učenike da ne unose u školu dragocjenosti (npr. vrijedan nakit, satove i sl.) i druge predmete većih novčanih vrijednosti, kao i veće svote novaca jer Škola za izgubljene, otuđene ili oštećene stvari ne preuzima odgovornost.

**Članak 8.**

Učitelji i stručni suradnici imaju pravo i obvezu učenicima oduzeti sve predmete koji nisu u skladu s ciljevima odgoja i obrazovanja, posebno ako se njima ometa nastava ili se ugrožava sigurnost drugih kao i vlastita sigurnost.

Učitelji po vlastitoj prosudbi nakon okončanja nastave mogu vratiti oduzete stvari učenicima ili o tome izvijestiti roditelje kao i ravnatelja škole.

**Članak 9.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

***Učenici***

**Članak 10.**

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza, odnosno u vrijeme polaska školskog autobusa.

Vrijeme nakon isteka roka od 15 minuta, odnosno za učenike putnike nakon polaska školskog autobusa smatra se izvanškolskim vremenom i za ponašanje učenika nakon tog vremena odgovorni su roditelji/skrbnici učenika.

**Članak 11.**

Učenik je dužan:

* kulturno se ponašati za vrijeme boravka u Školi i izvan nje,
* slušati i prihvaćati opravdane zahtjeve ravnatelja, učitelja, stručnih suradnika, ostalih radnika Škole, kao i razrednih redara,
* održavati čiste i uredne prostore Škole,
* dolaziti uredan i čist u Školu,
* biti prikladno i pristojno odjeven (neprikladno se smatra dolaziti u prekratkim suknjama, haljinama, kratkim hlačicama, majicama s velikim dekolteom, otkrivenog trbuha, prozirne odjeće, nečiste i neuredne kose i odjeće, upadljive boje kose, žarko i upadljivo nalakiranih noktiju, našminkan i sl.),
* nositi potrebne udžbenike i školski pribor za rad,
* nositi papuče ili drugu prikladnu obuću u unutarnjem prostoru školske zgrade,
* nakon dolaska u Školu odjevne predmete i osobne stvari odložiti na mjesto određeno za tu namjenu,
* mirno ući u učionicu odmah nakon dolaska učitelja i pripremiti se za rad,
* prigodom ulaska učitelja u razred ustati kao i prigodom ulaska drugog radnika Škole u razred za vrijeme nastave, osim ako učitelj ne odredi drukčije i uz dopuštenje učitelja sjesti,
* uljudno se odnositi prema učiteljima i drugim radnicima Škole,
* poštovati tuđe stvari.

**Članak 12.**

Na znak za početak nastave učenici su obvezni biti na svojim mjestima i pripremiti pribor za rad.

U kabinet učenici ulaze nakon učitelja.

Svaki učenik ima svoje mjesto rada koje određuje razrednik. Promjenu mjesta rada iz opravdanih razloga može odrediti svaki učitelj na svome satu što ovisi o organizaciji rada i pedagoško-metodičkoj strukturi sata.

**Članak 13.**

Učenici koji su zakasnili na nastavu, trebaju tiho ući u učionicu i ispričati se učitelju. Odluku o opravdanosti/neopravdanosti toga sata donijet će razrednik.

U slučaju učestalog i neopravdanog kašnjenja na nastavu razrednik će obavijestiti roditelje/skrbnike učenika koji su dužni spriječiti takvo ponašanje.

**Članak 14.**

Tijekom nastave učenici ne smiju razgovarati, šaptati, dovikivati se, prepirati i šetati po razredu u cilju ometanja nastave.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao, dužan je ustati.

**Članak 15.**

Učenik ne smije koristiti mobitel, pametni telefon, niti druge telekomunikacijske uređaje tijekom boravka u Školi ili drugim organizacijskim oblicima rada.

 Iznimka je korištenje mobitela u svrhu nastavnog procesa i uz privolu učitelja, tijekom boravka u Školi.

Ukoliko prekrše odredbu iz prvog stavka ovoga članka za iste u potpunosti odgovaraju sami učenici te Škola smatra da je učenik donio mobitel ili sličan uređaj uz dozvolu roditelja.

U slučaju korištenja mobitela ili sličnog uređaja bez dozvole, odgojno-obrazovni radnici će mu isti oduzeti i predati ravnatelju koji će uređaj predati učenikovim roditeljima/skrbnicima. Roditelj/skrbnik će pismeno obrazložiti nedozvoljeno korištenje uređaja.

U slučaju odsustva ravnatelja, uređaj će preuzeti tajnik i proslijediti ga ravnatelju.

**Članak 16.**

Strogo je zabranjeno korištenje uređaja ili aparata s namjenom fotografiranja ili snimanja video i audio zapisa učenika i/ili radnika Škole bez pismene suglasnosti/dozvole roditelja/skrbnika i/ili ravnatelja.

Nenamjensko i neovlašteno snimanje i/ili fotografiranje u Školi i okolišu Škole smatrat će se težim kršenjem odredbi ovog Pravilnika i pravila koja se odnose na zaštitu osobnih podataka.

**Članak 17.**

Učenicima je zabranjen pristup društvenim mrežama s računala Škole, a pravo pristupa internetu s računala Škole učenici imaju isključivo u obrazovne svrhe, uz odobrenje i u prisutstvu učitelja.

**Članak 18.**

U školi je zabranjena uporaba glazbenih uređaja (reproduciranje i snimanje), osim uz odobrenje odgojno-obrazovnog radnika.

**Članak 19.**

Učenici imaju pravo na male odmore između nastavnih sati u trajanju od 5 minuta i na veliki odmor u trajanju od 20 minuta.

Za vrijeme malih odmora učenici ne smiju napuštati školsku zgradu, a za vrijeme velikog odmora mogu boraviti u okolišu Škole.

**Članak 20.**

Učenici ne smiju bez dopuštenja ulaziti u zbornicu, ured ravnatelja i tajnika.

Ako trebaju učitelja, s njim mogu razgovarati u hodniku ili u učionici.

**Članak 21.**

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 22.**

Učenici korisnici školske prehrane na obrok odlaze u blagovaonicu. Učenici su dužni svu hranu konzumirati u blagovaonici. Za vrijeme konzumiranja hrane učenici se trebaju kulturno ponašati.

Nije dozvoljeno:

* uzimati tuđe obroke
* uništavati i razbacivati hranu
* gađati hranom druge učenike
* iznositi hranu iz blagovaonice

Nakon završetka obroka učenik je dužan svoje mjesto ostaviti uredno.

Teškim kršenjem Kućnog reda smatra se nabacivanje hranom ili uništavanje hrane.

**Članak 23.**

U razrednom odjelu tjedno se određuju dva redara.

Redare određuje razrednik. Predmetni učitelj nema pravo odrediti redare bez prethodne suglasnosti razrednika.

**Članak 24.**

Prava i obveze razrednih redara:

* pripremaju učionicu za nastavu, brišu ploču, ispiru spužvu i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* ako dežurni učitelj ili ravnatelj izvijeste redara da učitelj neće doći na taj sat, učenici su dužni ostati u toj učionici, sačekati zamjenu ili se u miru i tišini pripremiti za sljedeći sat.
* prijavljuju učiteljima početkom svakog nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl. ) odnose u tajništvo škole
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara škole
* vode brigu o tome da učionica nakon odlaska razrednog odjela ostane uredna i čista

**Članak 25.**

Za vrijeme odmora učenici se nalaze na hodniku.

Svakog učenika koji se ne pridržava reda, redari su ovlašteni prijaviti dežurnom učitelju.

**Članak 26.**

Knjige posuđene u knjižnici učenik je obvezan čuvati i neoštećene pravodobno vratiti.

**Članak 27.**

Učenici su odgovorni za štetu koju učine na imovini Škole prema općim propisima obveznog prava.

**Članak 28.**

Škola organizira zajedničke posjete kinu, muzejima, izložbama, priredbama i svečanotsima te Školu u prirodi, izlete i ekskurzije sukladno Godišnjem planu i programu rada i Školskom kurikulumu. Učenici sudjeluju u navedeni događanjima ukoliko se njihovi roditelji ili skrbnici slože i daju suglasnost. Za učenike koji ne sudjeluju u događanjima organizira se nastava.

Učenici se na priredbama, izletima, u muzejima i sl. trebaju ponašati pristojno. Za kontrolu ponašanja učenika odgovoran je razrednik ili predmetni učitelj koji je u pratnji.

Za vrijeme trajanja Škole u prirodi, izleta i ekskurzije učenici su obavezni disciplinirano izvršavati upute učitelja te se bez njegove dozvole ne smiju udaljavati od grupe.

***Radnici Škole***

**Članak 29.**

Radnici Škole dužni su se pridržavati odredaba ovog Pravilnika o radnome vremenu. Ne smiju dolaziti pod utjecajem alkohola niti drugih opojnih sredstava.

Obvezni su na posao dolaziti odjeveni u skladu s normama urednoga i pristojnoga izgleda, primjerenoga osobi koja radi u školi i kao takva treba biti primjer djeci i mladima.

**Članak 30.**

Radnici Škole tijekom obavljanja radnih zadaća u prostorima Škole i u prostorima subjekata izvan Škole u kojima se ostvaruju dijelovi Godišnjega plana i programa rada i Kurikuluma Škole ne smiju:

* pušiti, konzumirati alkoholna pića i/ili druga opojna sredstva,
* kasniti na posao,
* napuštati radno mjesto prije isteka radnoga vremena,
* ometati kolege u izvršavanju njihovih radnih zadaća,
* svađati se, izazivati sukobe i nerede te rješavati nasilno sukobe,
* na bilo koji način grubo se ponašati prema učenicima, roditeljima/skrbnicima učenika, drugim radnicima i/ili posjetiteljima Škole,
* prisiljavati učenike bez opravdanoga razloga na ono što ne žele, što vrijeđa njihovo dostojanstvo ili integritet,
* neopravdano napuštati učionicu i ostavljati učenike bez nadzora u vrijeme nastavnoga sata, tj. za vrijeme drugih oblika odgojno-obrazovnoga rada.

Kršenje ovih odredaba smatra se teškim kršenjem radnih obveza.

**Članak 31.**

Obveza je svih radnika Škole da se kulturno ponašaju prema ravnatelju, drugim radnicima, roditeljima/skrbnicima učenika i/ili posjetiteljima Škole poštujući njihova temeljna prava i slobode, dostojanstvo i integritet.

**Članak 32.**

Zbog povrede službene dužnosti, tj. odredaba ovoga Pravilnika, ravnatelj može pismeno opomenuti radnika Škole te poduzeti i druge zakonske mjere.

**Članak 33.**

Tijekom velikoga odmora učitelj razredne nastave ili predmetni učitelj koji radi u razrednoj nastavi, a održao je prethodni nastavni sat, vodi učenike razredne nastave do blagovaonice.

Učitelji predmetne nastave nemaju tu obvezu zbog specifičnosti organizacije rada u predmetnoj nastavi, tj. zbog promjene učionica.

**III. PRAVILA MEĐUSOBNIH ODNOSA UČENIKA**

**Članak 34.**

U međusobnim odnosima učenici:

* trebaju pružati pomoć ostalim učenicima Škole,
* dužni su omogućiti ostalim učenicima da iznose svoje mišljenje,
* trebaju informirati ostale učenike o događajima u Školi,
* ne smiju ometati ostale učenike u učenju i praćenju nastave,
* mogu predlagati osnivanje učeničkih udruga,
* trebaju poštovati i njegovati međusobne različitosti,
* mogu predlagati ustrojavanje raznih oblika kulturno-umjetničkih, sportskih i drugih sadržaja.

**Članak 35.**

U međusobnim odnosima učenici su dužni poštivati temeljne ljudske vrijednosti, ponašati se pristojno, paziti na vlastito dostojanstvo i dostojanstvo drugih učenika, čuvati osobni ugled i ugled drugog učenika, pružiti pomoć drugome, uvažavati i poštivati drugoga.

Učenik ne ispunjava ove dužnosti ako zastrašuje druge, psuje, proturječi, laže, krade, uništava, zlostavlja, ponižava, ne pruža pomoć učeniku u nevolji, ometa učenje i sl. i smatra se da teže krši odredbe ovog Pravilnika.

**Članak 36.**

Svaki razredni odjel na početku nastavne godine ističe svoje razredne vrijednosti, donosi svoja razredna pravila i posljedice kršenja tih pravila. Dogovorena pravila postavljaju se na vidljivo mjesto u učionici razrednog odjela, ili u kabinetu u kojem se održava sat razrednika. S tim vrijednostima, pravilima i posljedicama razrednik upoznaje roditelje/skrbnike učenika na prvome sljedećem roditeljskom sastanku.

**Članak 37.**

Rješavanje problema u odnosima među učenicima mora biti temeljeno na nenasilnoj komunikaciji.

Ako učenici ne mogu samostalno riješiti eventualne međusobne sporove i sukobe, obveza je svakog učenika potražiti pomoć razrednika ili drugih nadležnih radnika Škole koji pri tome vode računa o individualnim osobinama učenika, posebno o njegovim karakternim i emocionalnim osobinama, obiteljskim prilikama i sl.

Svaki učenik ima obvezu izvijestiti učitelja ili drugog nadležnog radnika Škole o eventualnoj spoznaji da pojedini učenici provode nasilje nad drugim učenikom ili iskazuju druge oblike neprihvatljivoga ponašanja.

Svi odgojno-obrazovni radnici Škole dužni su preventivno odgojno djelovati, odnosno poticati učenike na poštivanje uspostavljenih pravila o međusobnom ponašanju učenika, utjecati na stvaranje pozitivne razredne i školske klime i unapređivanje odnosa među učenicima, kao i intervenirati u slučajevima kršenja tih prava.

Svi radnici Škole dužni su u slučajevima prijave povrede prava učenika postupati sukladno Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

**IV. pravila međusobnih odnosa učenika i radnika**

**Članak 38.**

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

**Članak 39.**

Kod ulaska u Školu ili izlaska iz Škole učenici trebaju dati prednost starijim osobama.

**Članak 40.**

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadatak zbog kojeg je došao, može obaviti uz odobrenje učitelja.

**Članak 41.**

Imenik učenika i razrednu knjigu na nastavu i s nastave, mogu nositi samo učitelji. Učenicima nije dopušteno nositi na nastavu i s nastave razrednu knjigu i imenik učenika.

Nikome nije dopušteno iznošenje izvan Škole imenik učenika, razredne knjige i matične knjige.

**Članak 42.**

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Ukoliko učitelj sam ne uspijeva uspostaviti radnu disciplinu na nastavi, dužan je to odmah prijaviti ravnatelju ili stručnom suradniku Škole. Učitelj je dužan tijekom nastave provoditi propisani Plan i program, a probleme rješavati tijekom odmora ili nakon nastavnog procesa.

**Članak 43.**

Svi radnici Škole obvezni su uredno izvršavati svoje radne obveze i pri tome kontinuirano brinuti o ukupnom redu u Školi te se prema učenicima odnositi kulturno, prije svega poštujući njihova prava i slobode, dostojanstvo i integritet.

**V. pravila sigurnosti i zaštite od socijalno neprihvatljivih oblika ponašanja,diskriminacije, neprijateljstva i nasilja**

**Članak 44.**

Opća pravila sigurnosti u Školi za učenike su:

* pridržavati se odredaba ovoga Pravilnika o ponašanju u školskome prostoru, uputa i preporuka učitelja, stručnih suradnika i ostalih zaposlenika Škole;
* ne napuštati školski prostor bez dozvole nadležnih osoba iz Škole;
* vježbati na satu Tjelesne i zdravstvene kulture (u daljnjem tekstu TZK) u propisanoj odjeći i obući koju je odredio učitelj TZK-e te ne koristiti sprave u školskoj dvorani bez dozvole i nadzora učitelja TZK-e;
* ne gurati se na ulazu/izlazu iz škole, tj. pri ulasku/izlasku iz učionica i školske dvorane;
* ne trčati školskim hodnicima i po holu Škole;
* ne vješati se o vješalice za odjeću;
* ne vješati se o instalacije/cijevi grijanja
* u učionicama ne izlaziti kroz školske prozore, ne naguravati se školskim klupama i ne bacati školske stolice;
* ne penjati se na krov školske zgrade
* u školskom dvorištu ne penjati se na stabla
* na školskom igralištu ne vješati se ili penjati na golove, koševe za košarku
* u školskom dvorištu i na igralištu ne uništavati i prelaziti kroz žičanu ogradu
* ne uništavati, čupati, uvijati i sl. sprave za igru u parku
* ne prelaziti preko županijske ceste
* u cjelokupnome prostoru Škole ne dirati i ne trgati utičnice te ne razlijevati vodu po podovima;
* ne donositi u Školu opasne i potencijalno opasne predmete i tvari koje mogu naštetiti zdravlju i/ili izazvati paniku;
* odmah prijaviti uočena oštećenja na klupama, stolicama, spravama za vježbanje i drugome inventaru Škole učitelju i/ili drugome radniku Škole koji će o tome odmah pisano obavijestiti ravnatelja;
* ne izlaziti iz Škole i školskog dvorišta bez odobrenja ravnatelja, učitelja i/ili dežurnih učitelja
* u izvanrednim situacijama slušati i ponašati se prema uputama učitelja i drugih radnika Škole.

**Članak 45.**

Pravila sigurnosti za učenike putnike su:

* do dolaska školskog autobusa u prisutstvu dežurnog učitelja boraviti u školskom dvorištu ili u školskoj knjižnici,
* ne napuštati i ne udaljavati se od Škole bez dozvole dežurnog učitelja ili ravnatelja,
* strogo je zabranjeno zadržavanje na cesti, prelazak preko državne ceste i odlazak u obližnje javne lokale,
* slušati i pratiti upute i zapovijedi dežurnog učitelja,
* mirno, bez naguravanja i trčanja ući u školski autobus,
* ponašati se kulturno u školskom autobusu prema pravilima i propisima ovlaštenog prijevoznika (zabranjeno je naguravanje oko mjesta sjedenja, psovanje, bacanje otpada, uništavanje imovine, tučnjava, iznuđivanje novca za ulazak u autobus, šetanje po autobusu i bilo kakvo ometanje vozača).

**Članak 46.**

Pravilnikom o zaštiti na radu pobliže su uređene preventivne mjere zaštite na radu.

Planom evakuacije i spašavanja uređena su pravila ponašanja u slučaju elementarne nepogode.

Škola je dužna najmanje jednom u dvije godine sprovesti vježbu evakuacije i spašavanja.

**Članak 47.**

Škola je obvezna izvijestiti učenike o pravilima sigurnosti u školskome prostoru i mogućnostima njihove zaštite prema čl. 16. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

Razrednici su dužni roditelje/skrbnike učenika i sve učenike na primjeren i razumljiv način informirati o pravilima sigurnosti i mogućnostima zaštite na početku svake školske godine putem roditeljskih sastanaka/sati razrednika te prema potrebi i češće tijekom školske godine.

**Članak 48.**

Ravnatelj Škole obvezan je sukladno Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima dva puta godišnje podnijeti izvješće Učiteljskomu vijeću,

Vijeću roditelja i Školskomu odboru o stanju sigurnosti i poduzetim mjerama.

***Dežurstvo***

**Članak 49.**

U Školi za vrijeme rada dežuraju dežurni učitelji, stručni suradnici i po potrebi tehničko osoblje.

Raspored dežurstva učitelja i stručnih suradnika utvrđuje ravnatelj Škole za svaku školsku godinu.

Raspored dežurstva treba biti izvješen na oglasnoj ploči u holu Škole.

**Članak 50.**

Dežurni učitelji vode evidenciju o dežurstvu u pisanom obliku u Knjizi dežurstva. Knjiga dežurstva nalazi se u zbornici Škole.

**Članak 51.**

Obveze dežurnih učitelja i stručnih suradnika:

* dežurati angažirano i kvalitetno prema svome rasporedu dežurstva,
* osigurati poštivanje odredaba ovog Pravilnika od strane učenika,
* izdavati upute i upozorenja učenicima u odnosu na poštivanje mjera sigurnosti,
* osigurati provođenje svih mjera kojima se osigurava sigurnost učenika u prostoru Škole,
* paziti na vladanje učenika za vrijeme malih odmora i velikog odmora,
* provoditi pojačan nadzor i kontrolu ponašanja učenika na rizičnim mjestima u Školi a posebno za vrijeme velikog odmora,
* učenike putnike otpratiti do mjesta predviđenog za ulazak u školski autobus i nadzirati ulazak u školski autobus,
* odmah obavijestiti ravnatelja o uočenim potencijalnim opasnostima i/ili nastalim izvanrednim situacijama,
* obavijestiti razrednika, stručne suradnike i/ili ravnatelja Škole o neprimjerenom ponašanju učenika i kršenju odredaba ovog Pravilnika, te ukoliko je potrebno i roditelja/skrbnika,
* zajednički rješavati problemske situacije nastale u vrijeme dežurstva i surađivati s razrednikom, stručnim suradnicima i/ili ravnateljem Škole,
* utvrditi identitet nepoznatih osoba u školi, tj. uljudno pitati osobu koja je došla u školu za ime i prezime i kome se uputila, te dati upute kako doći do tražene osobe, odnosno otpratiti ju do tražene osobe,
* provjeriti čistoću hodnika te o uočenim nedostacima obavijestiti spremačicu ili ravnatelja,
* ako dođe do povrede učenika i/ili potrebe za hitnom liječničkom intervencijom, u slučaju odsutstva ravnatelja i stručnih suradnika, organizirati pružanje prve pomoći, pozvati hitnu pomoć i obavijestiti roditelje/skrbnike učenika,
* postupati u skladu s Pravilnikom o načinu postupanja odgojno – obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima,
* ažurno zapisati i voditi podatke o neprimjerenom ponašanju učenika, eventualnim sukobima i nasilju u Školi koje se dogodilo u vrijeme dežurstva u Knjigu dežurstva, kao i sve događaje koji su remetili normalno odvijanje radnog dana u Školi i eventualne učinjene štete na školskoj imovini, odnosno sve možebitne napomene, te o tome izvijestiti ravnatelja Škole,
* organizirati zamjene nenazočnih učitelja ukoliko u školi nisu prisutni stručni suradnici, odnosno ravnatelj,
* koordinirati nesmetano odvijanje odgojno – obrazovnog procesa,
* obavljati i druge poslove u skladu s odlukama ravnatelja, Učiteljskog vijeća i Školskog odbora.

**Članak 52.**

Upute dežurnih učitelja obvezni su izvršavati svi radnici i učenici Škole.

Dežurni učitelj za svoj rad odgovoran je ravnatelju Škole.

**Članak 53.**

Na mjestu dežurstva, u pravilu na oglasnoj ploči u holu škole, moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 54.**

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog identiteta, izražavanja ili spolne orijentacije.

**Članak 55.**

U Školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Svatko je dužan upozoriti osobu koja protupravnim činjenjem krši navedenu zabranu.

**Članak 56.**

Svaki je radnik škole dužan, u slučaju da sam zapazi ili bude obaviješten o zdravstvenim tegobama učenika, smjestiti učenika na sigurno mjesto i pobrinuti se da ne ostane sam. Radnik ima obvezu o stanju učenika obavijestiti ravnatelja i tajništvo Škole koje će o tome obavijestiti roditelje i dogovoriti preuzimanje djeteta.

U slučaju teže povrede , nesvjesti ili težeg zdravstvenog stanja čiju težinu i posljedice radnik nije u mogućnosti procijeniti, obvezno će zatražiti liječničku, odnosno hitnu medicinsku pomoć, postupiti prema preporuci hitne medicinske službe, te o tome obavijestiti roditelje/skrbnike i ravnatelja Škole. Ukoliko je potrebno prevesti učenika u medicinsku ustanovu prije dolaska roditelja/skrbnika učenika, pratit će ga odgojno-obrazovni djelatnik kojeg odredi ravnatelj Škole.

**VI. način postupanja prema imovini**

**Članak 57.**

Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

**Članak 58.**

Radnici i učenici moraju se racionalno koristiti sredstvima Škole koja su im stavljena na raspolaganje.

**Članak 59.**

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

**Članak 60.**

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**Članak 61.**

Učenici su dužni čuvati udžbenike i druga obrazovna i nastavna sredstva.

**Članak 62.**

Kod napuštanja školskog prostora radnici i učenici trebaju ponijeti svoje stvari.

U školu nije preporučljivo donositi nepotrebne skupocjene stvari.

Škola nije odgovorna za nestanak istih tijekom njihova boravka u školskom prostoru.

**Članak 63.**

Za štetu na prostorima, uređajima, knjižnoj građi i cjelokupnoj opremi Škole počinitelj je dužan nadoknaditi istu u iznosu tržišne cijene za njezino dovođenje u prethodno stanje.

O nanošenju štete odgovorne osobe u Školi izvješćuju roditelje ili staratelje učenika s kojima dogovaraju način nadoknade štete.

**VII. RADNO VRIJEME**

**Članak 64.**

Radno vrijeme Škole je od 7 do 19 sati.

**Članak 65.**

Nastava se odvija u dvije smjene prema rasporedu sati i odmora:

|  |  |
| --- | --- |
| **SATNICA PRVE SMJENE** | **SATNICA DRUGE SMJENE** |
| 1. sat | 8,00 – 8,45 | 1. sat | 13,15 – 14,00 |
| 2. sat | 8,50 – 9,35 | 2. sat | 14,05 – 14,50 |
| 3. sat | 9,40 – 10,25 | VELIKI ODMOR  | 14,50 – 15,10 |
| VELIKI ODMOR | 10,25 – 10,45 | 3. sat | 15,10 – 15,55 |
| 4. sat | 10,45 – 11,30 | 4. sat | 16,00 – 16,45 |
| 5. sat | 11,35 – 12,20 | 5. sat | 16,50 – 17,35 |
| 6. sat | 12,25 – 13,10 |  |  |
| 7. sat | 13,15 – 14,00 |  |  |

**Članak 66.**

Radno vrijeme ravnatelja i administrativno – tehničkog osoblja:

|  |  |
| --- | --- |
| **Radnik** | **Radno vrijeme** |
| ravnatelj | 7,00 – 15,00Druga srijeda u mjesecu: 11,00 – 19,00Rad sa strankama: 10,00 – 12,00Rad sa strankama druge srijede u mjesecu: 16,00 – 18,00 |
| tajnik | 8,00 – 16,00 svaki drugi danRad sa strankama: 10,00 – 12,00 |
| računovođa | 8,00 – 16,00 svaki drugi danRad sa strankama: 10,00 – 12,00 |
| kuharica | 7,00 – 15,00 |
| pomoćna kuharica | 13,30 – 16,30 |
| domar – ložač | 7,00 – 15,00 |
| spremačica | 11,00 – 19,00 |

Radno vrijeme ravnatelja, tajnika, računovođe i stručnih suradnika obvezno se nalazi na ulaznim vratima njihovih radnih prostorija.

**Članak 67.**

Raspored radnog vremena učitelja i stručnih suradnika utvrđuje se Godišnjim planom i programom rada Škole. Radno vrijeme učitelja mora biti istaknuto na rasporedu odgojno – obrazovnog rada Škole (nastave).

**Članak 68.**

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu temelji se na Pravilniku o evidenciji radnog vremena za radnike školskih ustanova.

**Članak 69.**

Svi radnici Škole dužni su doći 10 minuta prije početka svog radnog vremena.

U slučaju spriječenosti dolaska na posao, radnici Škole dužni su o tome pravovremeno obavijestiti ravnatelja Škole kako bi se na vrijeme mogla organizirati zamjena.

Obveza odgojno – obrazovnih radnika Škole je da na posao dolaze kvalitetno pripremljeni za rad te da na vrijeme odlaze na nastavne satove odmah nakon školskog zvona.

**Članak 70.**

Roditelji/skrbnici učenika mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj ili ravnatelj Škole. Roditelji/skrbnici trebaju poštivati radno vrijeme učitelja i izbjegavati dolazak na informacije izvan redovnih termina jer to može prouzročiti zadržavanje učitelja i njegovo kašnjenje na nastavu. Učitelj će s roditeljem/skrbnikom dogovoriti termin razgovora u vrijeme kada nema nastavu.

**VIII. KRŠENJE KUĆNOG REDA**

**Članak 71.**

Postupanje prema odredbama ovoga Pravilnika sastavni je dio radnih obveza radnika i učenika Škole.

**Članak 72.**

Radnik koji postupi suprotno odredbama ovoga Pravilnika, odgovoran je za težu povredu radne obveze.

**Članak 73.**

Učenik koji postupi suprotno odredbama ovoga Pravilnika, odgovoran je prema općim aktima Škole.

Učeniku se za postupanja suprotno odredbama ovog Pravilnika mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, odredbama Pravilnika o kriterijima za izricanje pedagoških mjera, odredbama Statuta škole i drugih općih akata Škole.

**Članak 74.**

Osobu koja za vrijeme boravka u Školi krši unutarnji red, dežurni radnik, učitelj ili ravnatelj udaljit će iz prostora Škole.

O slučajevima težih neprihvatljivih ponašanja učenika: diskriminacija, nasilničkog ili neprijateljskog ponašanja ravnatelj Škole dužan je izvijestiti nadležna državna tijela.

U slučaju da osoba iz stavka 1. ovog članka ne želi napustiti prostor Škole dežurni radnik, učitelj ili ravnatelj zatražiti će pomoć policijskog službenika.

**IX. PRIJELAZNE I ZAVRŠNE ODREDBE**

**Članak 75.**

Ovaj Pravilnik stupa na snagu danom objavljivanja na oglasnoj ploči 24.6.2022. godine.

**Članak 76.**

Stupanjem na snagu ovog Pravilnika prestaje važiti Pravilnik o kućnom redu od 24.11.2015. god. KLASA: 003-06/15-01/16, Urbroj: 2168-07-06-15-01.

KLASA:001-01/22-02/02

URBROJ:2168/07-06-22-01

Ravnateljica škole:

Silvija Jeromela Obrovac, prof. Predsjednik Školskog odbora:

 Dr. sc. Marko Jelenić